Document ID: 32007D0441

DEĊIŻJONI TAL-KUNSILL
tat-18 ta’ Ġunju 2007
li tawtorizza lir-Repubblika Taljana sabiex tapplika miżuri ta’ deroga mill-Artikoli 26(1)(a) u 168 tad-Direttiva 2006/112/KE dwar is-sistema komuni ta’ taxxa fuq il-valur miżjud
(2007/441/KE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (1), u b’mod partikolari l-Artikolu 395(1) tagħha,
Wara li kkunsidra l-proposta mill-Kummissjoni,
Billi:
(1)
F’ittra datata d-9 ta’ Ottubru 2006 u li ġiet reġistrata mis-Segretarjat Ġenerali tal-Kummissjoni fil-11 ta’ Ottubru 2006, l-Italja talbet awtorizzazzjoni sabiex tintroduċi miżuri ta’ deroga mid-dispożizzjonijiet tad-Direttiva tal-Kunsill 77/388/KEE tas-17 ta’ Mejju 1977 dwar l-armonizzazzjoni tal-liġijiet ta’ l-Istati Membri dwar taxxi fuq id-dħul mill-bejgħ - Sistema komuni ta’ taxxa fuq il-valur miżjud: bażi uniformi ta’ stima (2), li jirregolaw id-dritt ta’ persuna taxxabbli li tnaqqas il-VAT imħallsa fuq oġġetti ta’xiri, kif ukoll mid-dispożizzjonijiet li jeħtieġu dikjarazzjoni tat-taxxa fuq assi kummerċjali użati għal skopijiet privati.
(2)
Id-Direttiva 77/388/KEE ġiet sostitwita mid-Direttiva 2006/112/KE.
(3)
Skond l-Artikolu 395(2) tad-Direttiva 2006/112/KEE, il-Kummissjoni ttrasmettiet, permezz ta’ ittra datata t-28 ta’ Frar 2007, lill-Istati Membri l-oħra t-talba magħmula mill-Italja. Permezz ta’ ittra datata l-21 ta’ Novembru 2006, il-Kummissjoni nnotifikat lill-Italja li kellha l-informazzjoni kollha li hija kkunsidrat meħtieġa sabiex tivvaluta t-talba.
(4)
L-Artikolu 168 tad-Direttiva 2006/112/KE jistabbilixxi d-dritt ta’ persuna taxxabbli li tnaqqas il-VAT imposta fuq provvisti ta’ merkanzija u servizzi riċevuti minnha għall-użu fit-tranżazzjonijiet taxxabbli tagħha. L-Artikolu 26(1)(a) ta’ l-istess Direttiva tistipula li tiġi ddikjarata l-VAT meta xi assi kummerċjali jintuża b’mod privat.
(5)
Huwa diffiċli li jiġi identifikat preċiżament l-użu privat ta’ vetturi, u anki fejn dan ikun possibbli, il-mekkaniżmu meħtieġ spiss joħloq diffikultajiet. Taħt il-miżuri mitluba, l-ammont ta’ VAT fuq l-infiq eliġibbli għat-tnaqqis fir-rigward ta’ vetturi li ma jintużawx esklussivament għal skopijiet kummerċjali għandu jkun stabbilit f’rata perċentwali fissa, b’ċerti eċċezzjonijiet. Abbażi ta’ l-informazzjoni attwalment disponibbli, l-awtoritajiet Taljani jidhrilhom li rata ta’ 40 % tkun ġustifikabbli. Fl-istess waqt, sabiex ikun evitat l-intaxxar doppju, għandu jkun sospiż ir-rekwiżit li jittieħed kont tal-VAT fuq l-użu privat ta’ vettura, fejn din tkun suġġetta għal din ir-restrizzjoni. Dawn il-miżuri jistgħu jkunu ġġustifikati mill-ħtieġa tas-simplifikazzjoni tal-proċedura ta’ l-impożizzjoni tal-VAT u mill-ħtieġa tal-prevenzjoni ta’ l-evażjoni tat-taxxa li ssir permezz ta’ kontabbiltà skorretta.
(6)
Dawn il-miżuri ta’ deroga għandhom ikollhom limitu ta’ żmien, sabiex tkun permessa valutazzjoni ta’ l-effikaċja tagħhom u tal-perċentwal adatt, billi l-perċentwal propost huwa bbażat fuq konklużjonijiet inizjali dwar l-użu kummerċjali.
(7)
Fl-4 ta’ Novembru 2004, il-Kummissjoni ressqet proposta għal Direttiva tal-Kunsill li temenda d-Direttiva 77/388/KEE, issa 2006/112/KE, fir-rigward tad-dritt għat-tnaqqis tal-VAT (3). Il-miżura ta’ deroga għandha tintemm mad-dħul fis-seħħ tad-Direttiva proposta, jekk dan isir qabel id-data speċifikata f’din id-Deċiżjoni,
ADOTTA DIN ID-DEĊIŻJONI:
Artikolu 1
B’deroga mill-Artikolu 168 tad-Direttiva 2006/112/KE, l-Italja hija b’dan awtorizzata sabiex tillimita għal 40 % id-dritt tat-tnaqqis tal-VAT imposta fuq l-infiq marbut mal-vetturi bil-mutur li ma jintużawx esklussivament għal skopijiet kummerċjali.
Artikolu 2
B’deroga mill-Artikolu 26(1)(a) tad-Direttiva 2006/112/KE, l-Italja hija wkoll meħtieġa li ma tqisx bħala provvisti intaxxabbli ta’ servizzi bi ħlas l-użu għal skopijiet privati ta’ vetturi inklużi fl-assi ta’ negozju ta’ persuna taxxabbli fejn il-vettura kkonċernata tkun suġġetta għal restrizzjoni tad-dritt tat-tnaqqis taħt din id-Deċiżjoni.
Artikolu 3
L-infiq marbut ma’ vetturi huwa eskluż mir-restrizzjoni tad-dritt tat-tnaqqis kif awtorizzata minn din id-Deċiżjoni jekk il-vettura kkonċernata taqa’ fi kwalunkwe waħda minn dawn il-kategoriji li ġejjin:
-
il-vettura tifforma parti mill-istokk ta’ merkanzija tal-persuna taxxabbli fl-eżerċizzju ta’ l-attività tagħha;
-
il-vettura tintuża bħala taxi;
-
il-vettura tintuża għat-tagħlim minn skola tas-sewqan;
-
il-vettura tintuża għall-kiri jew leasing;
-
il-vettura tintuża minn rappreżentanti kummerċjali.
Artikolu 4
L-infiq relatat għandu jkopri x-xiri ta’ vettura, inklużi kuntratti ta’ muntaġġ u simili, il-manifattura, l-akkwist intra-Komunitarju, l-importazzjoni, il-leasing jew il-kiri, il-modifika, it-tiswija jew il-manutenzjoni, u l-infiq fuq provvisti jew servizzi mogħtija relattivament għal vetturi u għall-użu tagħhom, inklużi l-lubrikanti u l-karburant.
Artikolu 5
L-Artikolu 1 u 2 għandhom japplikaw għal kull vettura bil-mutur, minbarra t-tratturi li jintużaw fl-agrikoltura jew fil-forestrija, li tintuża normalment għall-ġarr ta’ persuni jew merkanzija fit-toroq b’massa massima awtorizzata ta’ mhux aktar minn 3 500 kilogramma u li jkollha mhux aktar minn tmien postijiet addizzjonalment għal dak tas-sewwieq.
Artikolu 6
Għandha tiġi preżentata valutazzjoni ta’ l-ewwel sentejn ta’ l-applikazzjoni ta’ din id-Deċiżjoni, inkluża reviżjoni tar-restrizzjoni perċentwali applikata, lill-Kummissjoni sentejn wara l-adozzjoni ta’ din id-Deċiżjoni, u f’kull każ qabel l-31 ta’ Diċembru 2009.
Artikolu 7
Din id-Deċiżjoni għandha tiskadi fid-data tad-dħul fis-seħħ ta’ regoli Komunitarji li jiddeterminaw l-infiq relatat mal-vetturi bil-mutur li ma jkunx eliġibbli għal tnaqqis totali tat-taxxa fuq il-valur miżjud, iżda mhux aktar tard mill-31 ta’ Diċembru 2010.
Artikolu 8
Din id-Deċiżjoni hija indirizzata lir-Repubblika Taljana.
Magħmul fil-Lussemburgu, 18 ta’ Ġunju 2007.

Labels: 2
18
15
4